Plaid Cymru: "Rhaid i Lywodraeth y DU barchu ewyllys y Senedd" - Plaid Cymru
Plaid Cymru: "Rhaid i Lywodraeth y DU barchu ewyllys y Senedd"
Postiwyd ar October 22 2019, 6:42 yh
Heno mae'r Senedd wedi pleidleisio o blaid cynnig sy'n dweud nad yw ACau yn cytuno gyda Bil y Cytundeb Ymadael (ByCY) fel y'i gyflwynwyd yn Nhŷ'r Cyffredin.
Mae Plaid Cymru wedi galw ar Lywodraeth y DU i barchu ewyllys y Senedd, yn dilyn pleidlais heno sy'n cadarnhau nad yw ACau yn cytuno gyda ByCY fel y'i gyflwynwyd.
Caiff memorandwm cydsyniad deddfwriaethol ei gyflwyno gerbron maes o law er mwyn i'r Senedd roi ei gydsyniad ffurfiol neu fel arall i'r bil.
Yn y bleidlais heno yn dilyn cynnig a gyflwynwyd ar y cyd gan Blaid Cymru a Llywodraeth Cymru, pleidleisiodd ACau 37 to 16 i beidio cytuno i'r bil.
Gynharach, cyflwynodd ASau Plaid Cymru 'welliant rhesymedig' i ail ddarlleniad ByCY i wrthod rhoi ail ddarlleniad iddo ar y sail ei fod yn methu â chynnig cyfle i'r Senedd gydsynio i Gytundebau Masnach Rydd yn y dyfodol, mae'n methu rhoi cyfle i'r bobl ddweud eu dweud mewn Pleidlais y Bobl, ac mae'n methu sicrhau mynediad i'r undeb tollau a'r farchnad sengl.
Nododd y gwelliant rhesymedig hefyd fod Llywodraeth y DU wedi methu cyhoeddi asesiadau effaith perthnasol mewn cyswllt â dêl y Prif Weinidog, a mynnodd hefyd na ddylai'r DU adael yr UE heb gydsyniad y Senedd.
Yn ystod y ddadl heno, dywedodd arweinydd Plaid Cymru Adam Price AC:
"Mae penderfyniad rydym oll yn derbyn fydd un o'r penderfyniadau mwyaf gan unrhyw senedd yn mynd i gael ei wthio drwodd mewn mater o ddyddiau, heb unrhyw asesiadau effaith.
"Aeth Prif Weinidog y DU i Gynhadledd y DUP a dywedodd na fyddai Llywodraeth y DU yn cefnogi ffin ym Môr yr Iwerydd, a dyna yn union mae wedi ei wneud.
"Nid yw hwn yn ddyn allwn ni ymddiried ynddo. Yr hyn y mae wedi ei wneud i'r DUP, fe wneith hefyd i Gymru. Allwn ni ddim derbyn hyn. Nid dyma'r ffordd i redeg gwlad. Rhaid i ni wneud ein swydd a sefyll lan i'r blaid Geidwadol.
"Yr unig ffordd o wneud hyn – oherwydd y gwacter arweinyddiaeth y blaid Geidwadol – yw i fynd â'r holl beth yn ôl i'r bobl er mwyn iddyn nhw gael y gair olaf."
Ar ôl y ddadl, dywedodd Mr Price:
"Mae ein Senedd a etholwyd yn ddemocrataidd wedi penderfynu heno i beidio cytuno â ByCY. Mae dêl y Prif Weinidog yn ddêl wael i Gymru sy'n dodi ffin galed ym Môr yr Iwerydd – a fydd yn peryglu ein porthladdoedd a'n diwydiannau gweithgynhyrchu ac amaeth.
"Dylai Llywodraeth y DU gymryd sylw o'r hyn penderfynodd y Senedd heno, a dylai barchu ei ewyllys. Yr unig ffordd o setlo'r llanast yma yw i fynd â holl gwestiwn Brexit yn ôl i'r bobl mewn Pleidlais y Bobl ar y cyfle cyntaf posib."